Strandgangers gewaarsku teen springgetyArgiefftoto. Die Nasionale Seereddingsinstituut (NSRI) waarsku dat strandgangers en ander seegebruikers versigtig moet wees aangesien die volmaan Maandag springgety sy piek aan die kus laat bereik. “Die NSRI maan swemmers, hengelaars en mense wat langs die kuslyn loop om bewus te wees van die springgety en versigtig te wees,” het hulle gesê. Springgety veroorsaak dat die gety hoër is as gewoonlik tydens hoogwater, laer as gewoonlik tydens laagwater en dit bring ook sterker seestrome as normaalweg mee. Springgety vind plaas tydens volmaan en nuwemaan. Dit duur volgens die NSRI vir die dae wat tot volmaan lei, asook ŉ paar dae ná volmaan.